গত এক বছরে ভারত চার হাজার কোটি টাকা বিদেশি মুদ্রা বাঁচিয়েছে পেট্রোলে ইথানল মেশানোর সিদ্ধান্ত নেওয়ার পরে। শুক্রবার এই তথ্য জানিয়ে প্রধানমন্ত্রী নরেন্দ্র মোদী জানিয়েছেন, আগামী চার বছরে দেশ আরও ১২ হাজার কোটি টাকার বিদেশি মুদ্রা বাঁচাবে।
এদিন ছিল আন্তর্জাতিক বায়ো ফুয়েল দিবস। প্রতি বছর ১০ অগস্ট বিশ্বজুড়ে এই দিনটি জ্বালানি তেলের সংরক্ষণের উদ্দেশে পালিতে হয়। তারই অঙ্গ হিসেবে নয়াদিল্লিতে একটি অনুষ্ঠানে এই বক্তব্য রাখেন প্রধানমন্ত্রী। সেই অনুষ্ঠানে উপস্থিত ছিলেন কৃষক, বিজ্ঞানী থেকে শিল্পপতি ও পড়ুয়ারা। মোদী সেখানে বলেন, আরও বেশি করে বায়ো ফুয়েল ব্যবহার করলে কৃষকদের আয় এবং কর্মসংস্থানও বাড়বে। এই প্রসঙ্গেই প্রধানমন্ত্রী পেট্রোলে ইথানল মেশানোর নীতির উল্লেখ করেন।
প্রধানমন্ত্রী জানিয়েছেন, ২০১৩-১৪ আর্থিক বছরে মোট ৩৮ কোটি লিটার ইথানল মেশানো হয় পেট্রোলে। সেটা ২০১৭-১৮ আর্থিক বছরে বেড়ে ১৪১ কোটি লিটার করা হয়েছে। 
উল্লেখ্য গত জুন মাসেই মোদী সরকার ন্যাশনাল বায়ো ফুয়েল পলিসি ঘোষণা করে। সেখানেই উল্লেখ করা হয়, কী পরিমাণে ইথানল পেট্রোলে মেশানো হবে। সরকারের লক্ষ্য— ২০৩০ সালের মধ্যে ২০ শতাংশ ইথানল ও ৫ শতাংশ বায়োডিজেল মেশানো হবে পেট্রোলে। কেন্দ্রের বক্তব্য, এর ফলে দেশের পেট্রল খাতে বিদেশি মুদ্রা যেমন বাঁচবে, তেমনই পরিবেশ দূষণের পরিমাণও কমবে।